A BIZOTTSÁG 1547/2006/EK RENDELETE
(2006. október 13.)
a 2204/90/EGK tanácsi rendelet alkalmazására vonatkozó részletes szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tej- és tejtermékpiac közös szervezésének a sajtra vonatkozó kiegészítő általános szabályairól szóló, 1990. július 24-i 2204/90/EGK tanácsi rendeletre (1) és különösen annak 1. cikke második bekezdésére, 3. cikke (3) bekezdése második albekezdésére, valamint 5. cikkére,
mivel:
(1)
A 2204/90/EGK tanácsi rendelet alkalmazására vonatkozó részletes szabályok megállapításáról szóló, 1990. szeptember 26-i 2742/90/EGK bizottsági rendeletet (2) több alkalommal jelentősen módosították (3). Az áttekinthetőség és érthetőség érdekében ezt a rendeletet kodifikálni kell.
(2)
A 2204/90/EGK rendelet 1. cikkének első bekezdése előírja, hogy a kazein és a kazeinátok sajtgyártásbeli felhasználása előzetes engedélyhez kötött; meg kell állapítani az ilyen engedély megadásának részletes szabályait, figyelembe véve a vállalkozások ellenőrzésére vonatkozó követelményeket. Az engedélyeknek határozott időtartamra kell szólniuk azért, hogy a tagállamok bírságot szabhassanak ki a közösségi szintű intézkedések be nem tartása esetén.
(3)
A 2204/90/EGK rendelet 1. cikkének második bekezdése előírja, hogy a sajtba bedolgozandó legmagasabb kazein- és kazeináttartalom százalékban kifejezett arányát a technológiailag szükséges mennyiség figyelembevételével, objektív ismérvek alapján kell megállapítani. Az említett százalékos arányt a tagállamok által szolgáltatott adatok alapján szükséges meghatározni. E rendelkezés betartása ellenőrzésének megkönnyítésére célszerű általános érvényű százalékos arányokat megadni az egyes termékekre vonatkozó arányok helyett.
(4)
A 2204/90/EGK rendelet 3. cikkének (1) bekezdése a tagállamokat kötelezi, hogy vezessenek be közigazgatási és fizikai ellenőrzéseket. Pontosan meg kell határozni azokat a feltételeket, amelyeknek az ilyen ellenőrzésnek eleget kell tennie, különös tekintettel az ellenőrzés gyakoriságára.
(5)
A 2204/90/EGK rendelet 3. cikkének (3) bekezdése szerint a kazein és a kazeinátok engedély nélküli felhasználása esetén 100 kilogrammra fizetendő összeg egyrészt megegyezik a 100 kilogramm kazein és kazetát előállításához szükséges fölözött tejnek a sovány tejpor piaci árából eredő értékével, másrészt a kazein és a kazeinátok piaci ára közötti különbség 110 %-ával. Ezt az összeget egy adott referencia-időszak alatt feljegyzett piaci árak figyelembevételével kell meghatározni.
(6)
Az ezen rendeletben előírt intézkedések megfelelnek a Tej- és Tejtermékpiaci Irányítóbizottság véleményének,
ELFOGADTA EZT A RENDELETET:
1. cikk
(1) A 2204/90/EGK rendelet 1. cikkében említett engedélyt 12 hónapos időtartamra kell megadni az érintett vállalkozás kérésére, amennyiben előzetesen írásban kötelezettséget vállal arra, hogy elfogadja és betartja a fent említett rendelet 3. cikke (1) bekezdésének egyrészt a) és b), másrészt pedig c) pontjában foglalt rendelkezéseket.
(2) Az engedélyt sorozatszámmal ellátva kell kiadni minden egyes vállalkozás, illetve - szükség esetén - minden egyes termelési egység tekintetében.
(3) Az engedély az érintett vállalkozás által benyújtott kérelemnek megfelelően egy vagy több sajtféleségre vonatkozik.
2. cikk
(1) A 2204/90/EGK rendelet 1. cikkének második bekezdésében említett bedolgozandó legmagasabb százalékos arányokat ennek a rendeletnek az I. melléklete tartalmazza. A százalékos arány az érintett vállalkozás vagy termelési egység által hat hónapos időtartam során előállított, az e mellékletben meghatározott sajttípusok súlyára vonatkozik.
(2) Az I. mellékletben megadott termékek jegyzékét és az azokra vonatkozó legmagasabb százalékos arányokat kiigazítják annak érdekében, hogy figyelembe vegyék a kazein és kazeinátok hozzáadásának technológiai szükségességét bizonyító indoklással ellátott kérelmeket.
3. cikk
(1) A 2204/90/EGK rendelet 3. cikke (1) bekezdésének b) pontjában említett készletnyilvántartásoknak tartalmazniuk kell a sajtgyártás során felhasznált nyersanyagok eredetére, összetételére és mennyiségére vonatkozó adatokat. A tagállamok mintavételt írhatnak elő ezen információk ellenőrzésére. A tagállamok biztosítják a vállalkozásoktól származó információk bizalmas kezelését.
(2) A 2204/90/EGK rendelet 3. cikke (1) bekezdésének c) pontjában említett ellenőrzésnek a következő követelményeknek kell eleget tennie:
a)
az engedéllyel rendelkező vállalkozások legalább 30 %-át negyedévenként ellenőrizni kell;
b)
minden engedéllyel rendelkező vállalkozást évente legalább egyszer, az évi 300 tonnát meghaladó mennyiségű sajtot gyártó vállalkozásokat pedig legalább kétszer kell ellenőrizni.
(3) A jogsértés észlelését követő egy hónapon belül a tagállamok értesítik a Bizottságot a kazein és/vagy kazeinátok engedély nélküli vagy a megállapított százalékos arányt meghaladó mértékű felhasználásáról.
4. cikk
(1) A 2204/90/EGK rendelet 3. cikkének (3) bekezdésével összhangban 100 kg kazein és/vagy kazeinát után fizetendő összeg 22,00 euro.
(2) Az így beszedett összegeket a kifizető osztályokhoz és szervezetekhez kell befizetni, az Európai Mezőgazdasági Orientációs és Garanciaalap Garanciarészlege által finanszírozott kiadások ellentételezésére.
5. cikk
A 2204/90/EGK rendelet 3. cikke (2) bekezdésében előírt értesítésen kívül a tagállamok minden negyedév vége előtt benyújtják a Bizottságnak az előző negyedévre vonatkozó következő információkat:
a)
a kiadott és/vagy visszavont engedélyek száma;
b)
az ilyen engedélyekkel kapcsolatosan bejelentett kazein- és kazeinátmennyiségek, sajtfajták szerinti bontásban.
6. cikk
A 2742/90/EGK rendelet hatályát veszti.
A hatályon kívül helyezett rendeletre történő utalásokat úgy kell tekinteni, mintha erre a rendeletre vonatkoznának, és a III. mellékletben foglalt megfelelési táblázattal összhangban kell alkalmazni.
7. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 13-án.